Euroopa Parlamendi resolutsioon,

5. mai 2010,

tähelepanekutega, mis on Euroopa Lennundusohutusameti 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Lennundusohutusameti 2008. aasta lõplikku raamatupidamise aastaaruannet;

võttes arvesse kontrollikoja aruannet Euroopa Lennundusohutusameti 2008. eelarveaasta raamatupidamise aastaaruande kohta koos ameti vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu määrust (EÜ) nr 216/2008, [3] millega luuakse Euroopa Lennundusohutusamet, eriti selle artiklit 60;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning transpordi- ja turismikomisjoni arvamust (A7-0068/2010);

A. arvestades, et kontrollikoda märkis, et ta sai piisava kindluse 2008. eelarveaasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 23. aprillil 2009. aastal heakskiidu Euroopa Lennundusohutusameti tegevdirektori tegevusele ameti 2007. eelarveaasta eelarve täitmisel [5] ning heakskiidu andmise otsusele lisatud resolutsioonis parlament:

- võttis teadmiseks kontrollikoja kriitika mitme auditeeritud hankemenetluse kohta;

- nõudis, et amet peaks kinni kontrollikojale antud vastustes antud lubadustest täita rangelt hankemenetluste eeskirju ja pöörata erilist tähelepanu sellele, et võimalikele pakkujatele esitatakse selge teave;

- tõstis esile kontrollikoja tähelepaneku, et 2007. aasta ametikohtade loetelus oli 467 ajutist ametikohta, kuid personalikuludeks ette nähtud assigneeringutest ei piisanud nende ametikohtadega seotud tegelike personalikulude katmiseks ja seetõttu leppis amet komisjoniga kokku, et ametikohtade arvu vähendatakse kõige rohkem 342ni, millest 333 oli aasta lõpuks täidetud,

1. väljendab heameelt asjaolu üle, et kontrollikoda pidas ameti 2008. aasta raamatupidamise aruannet usaldusväärseks ning raamatupidamisandmete aluseks olevaid tehinguid tervikuna seaduslikeks ja korrektseteks;

2. võtab teadmiseks, et ametile eraldati 2008. aasta eelarvest kulukohustuste ja maksete assigneeringutena 30000000 eurot;

3. võtab teadmiseks, et ameti eelarve suurenes 2008. aastal võrreldes 2007. aastaga 42 % ehk 72000000 eurolt 102000000 euroni ning töötajate arv suurenes 362-lt 442ni;

Tulemused

4. rõhutab, et ametil tuleb määrata programmitöös kindlaks oma SMART (täpsed, mõõdetavad, saavutatavad, asjakohased ja ajaliselt piiritletud) eesmärgid ja RACER (asjakohased, heakskiidetud, usaldusväärsed, lihtsad ja töökindlad) näitajad, et saavutusi hinnata; võtab teadmiseks ameti vastuse, milles kinnitatakse, et amet parandas oma 2010. aasta töökava eesmärkide ja tulemusnäitajate rakendamise ning parema ressursiplaneerimise süsteemiga; kutsub ametit ühtlasi üles kaaluma kõikide põhitegevuste kavandamisel Gantti diagrammi kasutuselevõttu, mis võimaldab ülevaatlikult näidata projektidele kuluvat iga töötaja tööaega ning edendada tulemuste saavutamisele keskendunud lähenemisviisi;

5. nõuab, et amet võrdleks kontrollikoja järgmisele aruandele lisatavas tabelis saavutatud tulemusi aastal, mille eelarve täitmisele heakskiidu andmist käsitletakse, tulemustega sellele eelnenud aastal, et eelarve täitmisele heakskiitu andev institutsioon saaks paremini hinnata ameti tulemusi aastate võrdluses;

Tasude ja lõivude määrus

6. märgib, et 2008. aastal korraldati sertifitseerimistegevust esimest korda terve aasta jooksul komisjoni 31. mai 2007. aasta määruse (EÜ) nr 593/2007 alusel, mis käsitleb Euroopa Lennundusohutusametile makstavaid tasusid ja lõive [6];

7. nõuab, et amet kehtestaks sertifitseerimisprojektide järelevalvesüsteemi tagamaks, et projekti kogu kestuse jooksul ei erineks tasutud lõivud oluliselt tegelikest kuludest;

8. väljendab kahetsust selle üle, et 2008. aastal saadi iga-aastastest kindlatest maksesummadest tulu, mis oli oluliselt suurem osutatud teenuste kuludest, ning kutsub ametit üles tagama, et see järgmistel aastatel ei korduks;

Assigneeringute ülekanded

9. juhib tähelepanu asjaolule, et 2009. aastasse ülekantud tegevuskulude assigneeringute maht oli suur (rohkem kui 53000000 eurot ehk 79 % tegevuskulude assigneeringutest); tunnistab, et assigneeringute mahukas ülekandmine 2009. aastasse on vastuolus aastapõhisuse põhimõttega, isegi kui teatud ebakindlus lõivude ja tasude taseme osas on ameti esialgsele majandustsüklile omane; toonitab, et selline olukord näitab ettevõtte ressursiplaneerimise nõrkust, mille põhjustas viivitus teenuseosutamise lepingu allkirjastamisel; nõuab seetõttu, et järgmise eelarveaasta kohta esitataks komisjonile ja Euroopa Parlamendile palju realistlikumad prognoosid ja antaks piisavalt aega nende analüüsimiseks;

10. võtab teadmiseks, et ameti raamatupidamine kajastab 2008. aastal saadud intressitulu väärtuses 1988000 eurot; järeldab aastaaruande ja intressimaksete mahu põhjal, et ameti sularahavaru on püsivalt väga suur; võtab teadmiseks, et 31. detsembril 2008 oli ameti sularahavaru suurus 57245000 eurot; palub komisjonil uurida võimalusi, millega tagatakse määruse (EÜ, Euratom) nr 2343/2002 artikli 15 lõike 5 kohase vajadustepõhise rahavoogude juhtimise põhimõtte igakülgne täitmine, samuti seda, milliseid kontseptuaalseid muudatusi on vaja selleks, et hoida ameti sularahavaru püsivalt võimalikult väiksena;

11. märgib, et 2008. aastal paigutati 15 % personaliga seotud kulude assigneeringutest ümber tegevuskulude assigneeringu alla, mis viitab ebarealistlikule planeerimisele; väljendab muret sellise ümberpaigutamise tõhususe üle ning uurib sellega seoses täiendavalt ettevõtte ressursiplaneerimise süsteemi rakendamise arendus- ja järelkulusid;

Muud täiustused, mida amet peab tegema

12. väljendab muret selle üle, et puudub kooskõlastatus ameti vajaduste, töötajate ja finantseeskirjade vahel, ning eelkõige selle üle, et töötajate valiku menetluste tõttu on keeruline võtta tööle asjakohase kvalifikatsiooniga töötajaid; on seisukohal, et kõnealuse küsimusega võiks tegeleda detsentraliseeritud ameteid käsitlev institutsioonidevaheline töörühm;

13. nõuab, et amet parandaks töötajate töölevõtmise kavandamist, et see oleks realistlikum, ja nõuab puuduste kõrvaldamist eelarvestamisel ning ressursiplaneerimise süsteemi järelevalvet;

Siseaudit

14. tunnistab, et amet on rakendanud siseauditi talituse poolt alates 2006. aastast tehtud 28st soovitusest 15; märgib, et 13-st rakendamisel olevast soovitusest kaht loetakse "ülitähtsaks" ja viit "väga oluliseks"; märgib, et need soovitused puudutavad eelarvelist kindlusetust, riskianalüüsi puudumist, hindamis- ja edutamispoliitika puudumist, eelarveaasta pikkuse määramise menetlust ja menetluse puudumist tehtud erandite kajastamiseks;

15. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [7].

[1] ELT C 304, 15.12.2009, lk 21.

[2] EÜT L 248, 16.9.2002, lk 1.

[3] ELT L 79, 19.3.2008, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 122.

[6] ELT L 140, 1.6.2007, lk 3.

[7] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------